b'\n_START_ARTICLE_\nRashida Jones\n_START_SECTION_\nVarhaisel\xc3\xa4m\xc3\xa4\n_START_PARAGRAPH_\nJonesin is\xc3\xa4 on afroamerikkalainen muusikko Quincy Jones ja \xc3\xa4iti n\xc3\xa4yttelij\xc3\xa4 Peggy Lipton. H\xc3\xa4nen vanhempi siskonsa on Kidada Jones. H\xc3\xa4nell\xc3\xa4 on lis\xc3\xa4ksi viisi sisaruspuolta is\xc3\xa4ns\xc3\xa4 muista suhteista. Jonesilla on \xc3\xa4itins\xc3\xa4 kautta ven\xc3\xa4l\xc3\xa4isi\xc3\xa4 ja latvialaisia sukujuuria. Rashida ja h\xc3\xa4nen siskonsa kasvatettiin juutalaisiksi. Jones kasvoi Bel Airissa Kaliforniassa, ja h\xc3\xa4nen vanhempiensa avioliitto oli yht\xc3\xa4 vuoristorataa koko h\xc3\xa4nen lapsuusaikansa. Vanhemmat erosivat Rashidan ollessa 14-vuotias, ja h\xc3\xa4n j\xc3\xa4i \xc3\xa4itins\xc3\xa4 luo asumaan. Jonesilla oli jo lapsena musikaalisia kykyj\xc3\xa4, ja h\xc3\xa4n soitti klassista pianoa. H\xc3\xa4n k\xc3\xa4vi samaa koulua kuin Paris Hilton ja Kim Kardashian._NEWLINE_Vuonna 1994 Jones ker\xc3\xa4si huomiota rap-artisti Tupac Shakurille kirjoittamassaan avoimessa kirjeess\xc3\xa4, jossa h\xc3\xa4n vastasi Shakurin kommentteihin Jonesin vanhempien skandaaliavioliitosta. My\xc3\xb6hemmin h\xc3\xa4n yst\xc3\xa4vystyi Shakurin kanssa, joka oli kihloissa h\xc3\xa4nen siskonsa Kidadan kanssa ennen kuolemaansa. Lukion j\xc3\xa4lkeen Jones suuntasi Harvardin yliopistoon. Siell\xc3\xa4 h\xc3\xa4n oli mukana useissa ilmaisutaitoon ja draamaan erikoistuneissa kerhoissa. Jones aikoi alun perin opiskella juristiksi, mutta muutti mielens\xc3\xa4 petytty\xc3\xa4\xc3\xa4n O. J. Simpsonin murhaoikeudenk\xc3\xa4yntiin. H\xc3\xa4n alkoi opiskella esitt\xc3\xa4v\xc3\xa4\xc3\xa4 taidetta sek\xc3\xa4 uskontoa ja filosofiaa. H\xc3\xa4n valmistui Harvardista vuonna 1997.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nJones on seurustellut muun muassa n\xc3\xa4yttelij\xc3\xa4 Tobey Maguiren ja musiikkituottaja Mark Ronsonin kanssa. Maguiren kanssa h\xc3\xa4n oli yhdess\xc3\xa4 kaksi ja puoli vuotta, mutta suhde p\xc3\xa4\xc3\xa4ttyi vuonna 2000. Jonesilla on elokuussa 2018 syntynyt poika Isaiah Vampire Weekend -yhtyeest\xc3\xa4 tunnetun Ezra Koenigin kanssa.'